## 21. јануар 2025.

# Свечано отворена 35. ,,Светосавска недеља“

Председница Скупштине града Врања Зорица Јовић вечерас је у Галерији Народног музеја отворила 35. по реду културно-просветну и духовну манифестацију ,,Светосавска недеља“. У уводном обраћању председница је најпре подсетила да се Дан првог српског светитеља и просветитеља обележавао као највећа школска свечаност још 1735. године у Српско-латинској школи у Сремским Карловцима, као и да је државно светковање Савиндана почело у време Милоша Обреновића и трајало до Другог светског рата. ,,Прва Светосавска недеља, у славу и част Светог Саве, првог српског архиепископа и просветитеља, поново је заживела 21. јануара 1991. године. Наш град је поносан на чињеницу да је први у Србији установио Светосавску недељу, као просветну, културну и духовну манифестацију. Од самог оснивања, програми Светосавске недеље чине културни, духовни и просветитељски искорак у животу града  Врања, а гости манифестације били су најзначајнији књижевници, песници, истакнуте личности из културног миљеа земље, часни оци и духовници“, истакла је Зорица Јовић. Након тога, она је подсетила на најважније историјске податке о лику и делу Светог Саве. ,,Немерљив је његов утицај на уређење црквених прилика и изградњу цркава. Плодоносна су његова казивања у бројним књижевним списима, доказао се у градитељству, ширио је писменост, подучавао је свештенике, монахе и народне учитеље, а био је и оснивач првих болница у Хиландару и Студеници. Изборивши се за аутокефалност српске православне цркве, Свети Сава је поставио темеље за јачање идентитета српског народа и постао неуништиви део народне свести. Зато се о њему може говорити много, свестрано и са поносом. Пролазећи пут од ученика светогорских монаха, до вечно живог учитеља, Свети Сава је, пре свега, својим животом указивао на духовне поуке, нерочито у временима тешких искушења нашег народа. Данас, у оквиру Светосавске недеље, имамо прилику да се подсетимо на изузетну личност која нас је научила да је знање кључ успеха, да је љубав према отаџбини темељ сваког друштва, а поштовање традиције снага која нас води ка будућности. Поносно истичем да Град Врање са поштовањем чува име Светог Саве“, додала је председница. Митрополит врањски г. Пахомије отворио је изложбу ,,Тајна једне базилике“ и истакао да ова поставка сведочи о веома значајном археолошком налазишту. Аутори поставке ,,Тајна једне базилике“ су Зоран Радосављевић Кики и Тони Чершков. У културно-уметничком програму наступио је хор Музичке школе ,,Стеван Мокрањац”.

